Som dagene går, modtager Nordjyllands Politi flere anmeldelser om indbrud, der er sket i juledagene, men antallet af indbrud er dog halveret i forhold til tidligere år.

Masser af nordjyder vender i disse dage hjem fra juleferie - og flere af dem er kommet hjem til gennemrodede huse og lejligheder. Lørdag morgen havde Nordjyllands Politi fået anmeldelser om 73 indbrud, der er sket i dagene fra den 20. til den 27. december. Selvom der er kommet 17 flere anmeldelser ind i løbet af det seneste døgn - og politiet siger, at flere kan komme til, som folk vender hjem, er antallet af juleindbrud i 2014 stadig rekordlavt. I 2013 var tallet 156, og i 2012 fik politiet anmeldelser om 178 indbrud i Nordjylland i juledagene. - Tallet fra i år ligger noget under de seneste par år, og det er en tendens, der er gennemgående for de øvrige politikredse, siger Michael Elkjær, vagtchef ved Nordjyllands Politi.